Съгласно чл. 26, ал. 2, ал. 3 и ал. 4, изречение първо от Закона за нормативните актове, чрез публикуване на настоящия проект на Програма за овладяване популацията на безстопанствените кучета на територията на Община Криводол 2023 – 2026 г., на заинтересованите се предоставя 30-дневен срок на предложения и становища по предложения проект.

Проектът, заедно с мотивите се публикува на основание чл. 26, ал. 3 от Закона за

нормативните актове и във връзка с чл. 77 от Административнопроцесуалния кодекс.

Предложения и становища могат да бъдат депозирани в Община Криводол - Център за административно обслужване, находящ се в гр. Криводол, ул. „Освобождение” № 13 или на е-mail: krivodol@mbox.is-bg.net

**МОТИВИ ЗА ПРИЕМАНЕ**

**на Програма за овладяване популацията на безстопанствените кучета на територията на Община Криводол 2023 – 2026 г.**

**1.Причини, които налагат приемане на програмата:**

Проблемът с безстопанствените кучета е сериозен за обществото и има много измерения – здравни, социално-битови, икономически и екологични. Популацията на безстопанствените кучета се състои от изоставени, изгубени, родени на улицата и домашни кучета, оставени на обществени места без надзор, които водят до рискове за населението, като се създава опасност от пренасяне на заразни и паразитни болести, нападения, ухапвания и предизвикване на пътнотранспортни произшествия, замърсяване на околната среда. Безстопанствените кучета създават дискомфорт, провокиран от шума и предизвикват страх сред гражданите.

Овладяването на популацията на безстопанствените кучета е научно обосновано

регулиране, което позволява осъществяване на контрол и намаляване на броя им до минимум.

Общинската програма за овладяване популацията на безстопанствените кучета на територията на община Криводол е изготвена в изпълнение на чл. 40, ал. 3, вр. ал.4 от Закона за защита на животните и обхваща периода 2023-2026 г. Необходимост от разработването на програмата възниква в резултат на изисквания, поставени на България и останалите страни членки от Европейския съюз по отношение на грижата и хуманното отношение към животните и конкретните механизми за овладяване на популацията на безстопанствени кучета в населените места.

**2.Целите, които се поставят:**

Основната цел, която поставя програмата е намаляване на популацията на безстопанствените кучета, чрез прилагане на комплекс от мерки, при които усилията на

общинската власт, ветеринарните специалисти и гражданите са насочени в една обща посока - намиране на хуманно и съвременно решение на проблема. Формирането на конкретни цели и мерки на програмата е извършено на базата на анализ на съществуващото състояние и специфичните местни условия и нужди. От друга страна, те са синхронизирани с изискванията на нормативната уредба на Република България и са съобразени с комплексните мерки, определени от Световната здравна организация: строг контрол върху търговията и размножаването на домашни кучета, кастрация и връщане по места на социализирани кучета, които се поемат за обгрижване от страна на граждани, организации и общини.

**3. Очаквани резултати от прилагането:**

 Програмата за овладяване популацията на безстопанствените кучета на територията на Община Криводол 2023 – 2026 г., предвижда изпълнение на конкретни мерки и дейности по отделните компоненти и фактори, реализацията на които ще доведе както до изпълнение на законови изисквания, вменени на кмета на общината, така и до постигане на целите на програмата.

 Очакваните резултати са свързани с установяване на дългосрочни и ефективни мерки, които ще доведат до овладяване популацията на безстопанствени кучета на територията на Община Криводол - постепенно намаляване на популацията на безстопанствени кучета, овладяване на притока на нежелани домашни кучета от дома към улицата, следствие от извършената регистрация на домашните кучета и стимулиране на кастрацията им чрез освобождаване от такса за притежаване на куче, мониторинг върху популацията на безстопанствените кучета, намаляване на социалното напрежение и повишаване безопасността на гражданите, утвърждаване на европейските критерии за третиране на животните. От друга страна програмата цели увеличаване на броя на регистрираните домашни кучета, както и на броя на кастрираните домашни кучета, намаляване на броя на безстопанствените кучета, повишаване на приходите от таксата по чл. 175 от ЗВМД и Наредба за определяне и администриране местните такси и цени на услуги на територията на Община Криводол.

**4. Финансови средства, необходими за прилагането:**

Източниците на финансиране и обезпечаване на дейностите, описани в Програмата за овладяване популацията на безстопанствените кучета на територията на Община Криводол 2023 – 2026 г. съгласно чл. 40 б от ЗЗЖ са: общинския бюджет, постъпления от такси, дарения, проекти, организации за защита на животните.

**5. Анализ за съответствие с правото на Европейския съюз.**

Настоящата програма е създадена в съответствие с европейското и българско законодателство и не противоречи на норми от по-висока степен.

**6. Правни основания.**

Чл. 21, ал. 1, т.12 от ЗМСМА, чл. 40, ал. 3 от ЗЗЖ, чл. 8 и чл. 15, ал. 1 от ЗНА, при спазване изискванията на чл. 26 и чл. 28 от ЗНА и чл. 75-78 от АПК.